༄༅། །དབུ་མཛད་བྱམས་པ་བསྟན་འཛིན་བར་སྡིངས་རྫོང་ཆུང་ལ་ཕེབས་སྐབས་ཀྱི་སྤྱི་འགྲོའི་ཁྲ་གཞི། ཤྲཱི་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དང་། ངག་དབང་ཀུན་དགའ་དཔལ་ལྡན་ཆོས་སྐྱོང་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་དང་། ངག་དབང་ཀུན་དགའ་ཕན་བདེ་རྒྱ་མཚོ་ཐེག་མཆོག་བསྟན་པའི་རྒྱལ་མཚན་དཔལ་བཟང་པོ་རྣམ་གསུམ་གྱི་ཡི་གེ བར་སྡིངས་ཆུང་དཀར་པོ་ས་དགེ་ཁུང་མཚོན་ཁེ་ཉེ་འབྲེལ་མཚུངས་མཆོད་གནས་དོན་གཉེར་ཚང་མར་སྤྲིངས་པ། རྫོང་ཆུང་འདི་པ་སྔོན་དུས་སྡེ་བདག་ཞིག་གིས་བཙན་རྫོང་ངམ། ཡང་ན་ཐུགས་དམ་པ་ཞིག་གིས་དབེན་གནས་ལྟ་བུ་ཡིན་འདུག་པར་གདན་ས་ཆེན་པོའི་ཆོས་སྡེའི་ཁྲོད་ནས། གནས་འཛིན་པ་རེ་འབྱོན་སྲོལ་འདུག་པ་ངེད་རང་དྲན་དུས་ལྷ་ཁང་ཆེན་མོའི་རབ་འབྱམས་པ་ལུགས་ཟུང་ཤེས་བྱར་མི་དམན་ཙམ་ངག་དབང་བསོད་ནམས་དེས་འཛིན་སྐབས་འདུག་པར་མཆོད་གནས་འཕེར་བ་སོགས་མཁོ་ཆེན་རང་འདུག་ཅིང་། དེ་རྗེས་ཚུལ་ཁྲིམས་འདི་པ་ལྷ་ཁང་ཆེན་མོའི་བསྒྲིགས་ཁྲོད་ནས་ཡིན་པ་བཞིན་ཁོ་པ་ཀློག་བཟང་བ་སོགས་ཀྱིས་ལོ་དུ་མར་དེར་བེབས་ཆོད་ངེས་བྱུང་སོང་རྒད་པོས་ཁུར་མ་ཐེག་ཚབ་དཔལ་ས་སྐྱའི་བན་གཙང་དབུ་མཛད་བྱམས་པ་བསྟན་འཛིན་འདི་པ་ཤེས་རབ་གོ་བ་སྐད་བཅས་བཟང་ཞིང་བསྙེན་སྒྲུབ་ལས་གསུམ་མཐར་ཕྱིན་ཕྱག་ལེན་ཡེང་ཐང་ཅན་རང་ཡིན་ཡང་། ལས་ཚན་འགན་འཁུར་དཀའ་ཙམ་བྱུང་སོང་བ་ནས་ཁོང་ལ་སྔར་བྱས་བདག་རྒྱན་ཚུལ་དང་། ལྷག་པར་དེ་ཕྱོགས་མཆོད་གནས་དཀོན་པོར་ཕན་ཐོགས་ལྷག་བསམ་ཁོ་ནས་ཆེད་རྫོང་བགྱིས་པ་འདི་པས་ཀུན་རིག ཚེ་ཆོག་གྲུབ་རྒྱལ། བླ་མ་ཞི་ཁྲོ་སོགས་ཆོས་འཆད་འདྲ་ཡང་ཐུབ་ངེས་དང་། གྲྭ་ཏོག་གིས་མཚོན་ཀློག་འདོན་ཐོགས་མེད་དང་། ལྷ་བསངས། བསྐང་གསོ་ཀུན་འབྱུང་བཞི། བརྒྱ་བཞི་ཤ་བརྒྱ་ཟན་བརྒྱ་སོགས་གླུད་ཆོག་རྣམས་ཀྱང་ཤེས་པ་དང་། གཏོར་བཟློག སྲི་གནོན། གཏད་ཧྲུལ་སོགས་ཀྱང་འབྱུང་ཞིང་། གདོན་འགྲོལ་བྱད་གྲོལ་སོགས་ཤེས་པ་དང་། རབ་གནས་སྦྱིན་སྲེག་སོགས་མདོར་ན་མཆོད་གནས་འདོད་དགུ་ཡོང་ཚད་འདི་པར་ཉེ་མཁོའི་ཆས་འདྲ་ཡང་འདི་ནས་བཏང་ཡོད་པས་རྒྱུན་དུ་མཆོད་གནས་རང་རྩལ་འདོན་དང་། སྐབས་མཚམས་སུ་མཚམས་ཞག་བདུན། ཟླ་གང་ཙམ་མཛད་སོང་ན་དང་། རེས་འགའ་དཔལ་ས་སྐྱར་བྱོན་ནས་ཞག་ཟླ་ཇི་ཐོགས་སྡོད་འཇུག་རོགས་ཀྱིས་མེ་ཤིང་གི་མཚོན་མཐུན་རྐྱེན་གང་འགྲུབ་ཐག་རིང་འགྲོ་སྐབས་ཞོན་ཁལ་ཕན་ཐོགས་བྱེད་པ་སོགས་མདོར་ན་ཁྱེད་སྦྱིན་བདག་ཀུན་ལ་བསྩལ་གདམས་བྱས་ཡིན་ལ་འདི་པར་དབུ་འདོན་ཡང་དག་ཡོང་བར་གྱིས། ཞེས་དགེ་བྱེད་ཆུ་སྟག་སྨིན་དྲུག་ཟླ་བའི་ཡར་ཚེས་བདུན་ལ་དཔལ་ས་སྐྱའི་བཞི་ཐོག་ཕོ་བྲང་ཡང་སྟེང་ནས་ས་སྐྱ་པ་ཀུན་བློས་ཟོར་འཛིན་སྔོན་འགྲོའི་ཐུན་དབར་ལ་མགྱོགས་བྲིས་སུ་བགྱིས།། །།དགེའོ།། །།